Rådets resolution

af 6. februar 2003

om virksomhedernes sociale ansvar

(2003/C 39/02)

RÅDET FOR DEN EUROPÆISKE UNION

HENVISER TIL:

Kommissionens grønbog med titlen "Fremme af en europæisk ramme for virksomhedernes sociale ansvar", hvormed der blev iværksat en høring om konceptet virksomhedernes sociale ansvar (VSA);

Rådets resolution af 3. december 2001 om opfølgning af Kommissionens grønbog(1), hvori det erkendes, at VSA kan bidrage til at nå de mål for Den Europæiske Union, der blev fastlagt på Det Europæiske Råds møde i Lissabon, Nice og Göteborg, nemlig at blive den mest konkurrencedygtige og dynamiske videnbaserede økonomi i verden, der kan skabe social integration og en holdbar økonomisk vækst;

Kommissionens meddelelse om virksomhedernes sociale ansvar: Virksomhedernes bidrag til bæredygtig udvikling, der er en opfølgning af grønbogen;

eksisterende internationalt vedtagne instrumenter, som i ovennævnte resolution fastslås som relevante for VSA;

verdenstopmødet om bæredygtig udvikling i Johannesburg og den vedtagne implementeringsplan, hvorefter det internationale samfund skal fremme VSA, ansvarlighed og udvekslingen af den bedste praksis i relation til bæredygtig udvikling;

HILSER MED TILFREDSHED Kommissionens meddelelse, herunder også Kommissionens synspunkt, at en strategi til fremme af VSA skal baseres på:

- anerkendelse af VSA's frivillige karakter

- behov for troværdighed og gennemsigtighed i forbindelse med praksis vedrørende VSA

- fokus på aktiviteter, hvor Fællesskabets engagement giver en merværdi

- en afbalanceret og samlet tilgang til VSA, herunder økonomiske, sociale og miljømæssige forhold samt forbrugerinteresser

- hensyntagen til små og mellemstore virksomheders behov og kendetegn

- overensstemmelse med og støtte til eksisterende internationalt vedtagne instrumenter

FREMHÆVER, at VSA er virksomheders adfærd på et plan, der ligger over de lovmæssige krav, som fortsat skal håndhæves effektivt, samt at

- globaliseringen har skabt nye muligheder for virksomhederne, men også har gjort deres organisationsmåde mere kompleks; VSA-politikker bør derfor ikke blot fokusere på de enkelte virksomheder, men også på deres datterselskaber og underleverandører

- debatten om VSA skal ses i den bredere sammenhæng corporate governance og ansvarlighed

- for at være effektiv bør VSA indgå i en samlet indsats fra alle berørte parters side med henblik på at nå fælles målsætninger, herunder social og civil dialog i overensstemmelse med national lovgivning og praksis

- virksomhederne bør ikke blot tage hensyn til de eksterne aspekter af VSA, men også de interne aspekter, såsom sikkerhed og sundhed på arbejdspladsen og forvaltning af de menneskelige ressourcer

STØTTER Kommissionens planer om at koncentrere sin strategi om især følgende områder:

- øget viden om den positive betydning af VSA for virksomhederne og samfundene i og uden for Europa, navnlig i udviklingslandene

- udveksling af erfaring og god praksis vedrørende VSA mellem virksomheder, herunder SMV'er, navnlig gennem erhvervsorganisationer og virksomhedsnet

- fremme af udviklingen af ledelsesmæssige færdigheder på VSA-området

- større konvergens og gennemsigtighed i forbindelse med VSA-praksis og -redskaber, som bl.a. bør bygge på de grundlæggende ILO-konventioner og i OECD's retningslinjer for multinationale virksomheder som fælles minimumsreferencestandarder

- integration af VSA i Fællesskabets politikker.

SER MED TILFREDSHED PÅ afholdelsen af et forum om VSA for en række forskellige interessenter på EU-plan (EU's interesseforum)

SER MED TILFREDSHED PÅ Kommissionens tilsagn om at inddrage kandidatlandene i gennemførelsen af EU's strategi til fremme af VSA

OPFORDRER Kommissionen og de organisationer, der er præsenteret i EU's interesseforum, til:

- fortsat at sikre gennemsigtighed og effektivitet i arbejdet i EU's interesseforum ved periodisk at aflægge beretning om arbejdet

- at sikre, at alle relevante aktørers synspunkter på europæisk, nationalt, regionalt og lokalt plan inddrages i arbejdet i EU's interesseforum

- at sikre, at resultaterne af arbejdet i EU's interesseforum, som er konsensusbaseret, tager fuldt hensyn til og respekterer ovennævnte principper for VSA

- at sikre, at EU's interesseforum tager hensyn til kønsaspektet i sit arbejde, og

- at fortsætte med at fremhæve, hvordan VSA kan bidrage til Den Europæiske Unions mål som fastsat af Det Europæiske Råd i navnlig Lissabon, Nice og Göteborg.

OPFORDRER Kommissionen til:

- at tage hensyn til de mål og forpligtelser, der blev vedtaget på verdenstopmødet om bæredygtig udvikling i Johannesburg, når der udvikles en europæisk strategi for VSA, og

- at øge bevidstheden om, at det er værdifuldt at involvere alle berørte parter, herunder arbejdsmarkedets parter og civilsamfundets organisationer, i VSA-praksis på alle niveauer.

OPFORDRER medlemsstaterne til, samtidig med at de holder sig de ovenfor nævnte VSA-principper for øje:

- at fremme VSA på nationalt plan sideløbende med, at der udvikles en strategi på fællesskabsplan, navnlig ved at gøre virksomhederne bevidst om fordelene herved, og fremhæve de potentielle resultater af et konstruktivt samarbejde mellem regeringer, erhvervsliv og andre dele af samfundet

- at fortsætte med at fremme dialogen med arbejdsmarkedets parter og den civile dialog

- at fremme gennemsigtigheden af VSA-praksis og -redskaber

- at udveksle oplysninger og erfaringer i forbindelse med deres politikker

- at integrere VSA i nationale politikker, og

- at integrere VSA-principper i deres egne forvaltninger, når det er hensigtsmæssigt

OPFORDRER kommende formandskaber til:

- fortsat at stimulere debatten om VSA og fastholde Rådets engagement i EU's interesseforum.

(1) EFT C 86 af 10.4.2002, s. 3.